Íranar segja að herinn hafi óvart skotið niður úkraínsku farþegaþotuna en með henni fórust allir um borð , 176 manns . Þetta kemur fram í frétt íranska ríkissjónvarpsins . Í yfirlýsingu frá stjórnvöldum kemur fram að þetta hafi verið mannleg mistök eftir að farþegaþotan flaug nálægt viðkvæmum stöðum sem tilheyra írönsku byltingarvörðunum . Fyrir mistök hafi verið talið að um óvinveitt skotmark væri að ræða og því hafi farþegaþotunni verið grandað með flugskeyti . Þeir sem bera ábyrgð á þessum mistökum verði látnir gjalda þess . Áður höfðu Íranar hafnað slíkum ásökunum — að flugskeyti á þeirra vegum hafi grandað farþegaþotunni skammt frá höfuðborginni Teheran . Forseti Írans , Hassan Rouhani , segir að þjóðin iðrist innilega fyrir að hafa skotið niður úkraínsku farþegaþotuna sem séu skelfileg og ófyrirgefanleg mistök . Rannsókn verði haldið áfram og þeir sóttir til saka sem beri ábyrgð . Utanríkisráðherra Írans , Mohammad Javad Zarif , baðst afsökunar fyrir hönd landsins í morgun og sendir samúðarkveðjur til þeirra sem urðu fyrir þessum mannlegu mistökum . „ Þetta er dapur dagur , “ skrifar Zarif á Twitter . Mannleg mistök gerð á erfiðum tímum . Hættuleg áhættusækni Bandaríkjamanna ber ábyrgð á þessum hörmungum , skrifar hann einnig og biður fjölskyldur allra fórnarlambanna og annarra sem þetta hafði áhrif á afsökunar . Ættingjar og vinir þeirra sem fórust komu saman í Ottawa í Kanada en 57 Kanadamenn létust . AFP Forsætisráðherra Kanada , Justin Trudeau , segir að öll kanadíska þjóðin syrgi og þetta sé atburður sem snerti alla þjóðina . Hann krefst þess að gagnsæi ríki um orsök þess að flugvélin var skotin niður og bóta fyrir fjölskyldur þeirra sem létust . Formaður utanríkismálanefndar rússneska þingsins , Konstantin Kosachev , segir að Íranar verði að læra af mistökunum . Ef niðurstöður flugrita og rannsókn á flugslysinu sýni ekki fram á að flugvélin hafi verið skotin viljandi niður eigi að ljúka þessu máli . Segist hann vonast til þess að allir aðilar læri sína lexíu af þessum mistökum . Forseti Úkraínu krefst þess að þeir sem beri ábyrgð verði dregnir til ábyrgðar og að bætur verði greiddar til þeirra sem eiga um sárt að binda . Volodímír Zelenskí segist gera þá kröfu að stjórnvöld í Íran refsi þeim sem beri ábyrgð á að hafa grandað úkraínsku farþegaþotunni og greiddar verði miskabætur . Að menn verði dregnir fyrir dóm og bættur greiddar .